ສປຊ ສະໜັບສະໜຸນ ມຽນມາ ເປັນປະທານອາຊຽນ ໃນປີ 2014
ທ່ານພັນກິມູນ ເລຂາທິການໃຫຍ່ສະຫະປະຊາຊາດ ສະໜັບສະໜູນ ການທີ່ກຸ່ມອາຊຽນເລືອກເອົາ ມຽນມາເປັນປະທານ ໃນປີ 2014.
ທ່ານພັນກິມູນ ເລຂາທິການໃຫຍ່ສະຫະປະຊາຊາດກ່າວວ່າ ສະຫະປະຊາຊາດສະໜັບ ສະໜຸນການຕັດສິນໃຈຂອງສະມາຄົມກຸ່ມປະເທດເອເຊຍຕາເວັນອອກສຽງໃຕ້ຫລື ອາ ຊຽນທີ່ເລືອກເອົາມຽນມາເປັນປະທານຂອງກຸ່ມໃນປີ 2014 ນັ້ນ ໃການກ່າວປາໄສຕໍ່ກອງປະຊຸມສຸດຍອດເອເຊຍຕາເວັນອອກໃນວັນເສົາວານນີ້ ທີ່ເກາະ ບາຫລີ ອິນໂດເນເຊຍ ທ່ານພັນກິມູນ ກ່າວວ່າ ລັດຖະບານພາຍໃຕ້ການນໍາພາຂອງ ພວກທະຫານໃນມຽນມາ ໄດ້ເປັນສາເຫດຂອງການໂຕ້ແຍ່ງກັນຂອງປະຊາຄົມໂລກ ຍ້ອນການຂາດລະບອບປະຊາທິປະໄຕແລະການປົກຄອງແບບກົດຂີ່ປາບປາມນັ້ນ ແຕ່ທ່ານພັນກິມູນກ່າວຕື່ມວ່າ ສະຫະປະຊາຊາດໄດ້ຕັດສິນໃຈໃຫ້ການສະໜັບສະໜຸນ ຕໍ່ການເປັນປະທານຂອງມຽນມາ ຍ້ອນການເຄື່ອນໄຫວຕ່າງໆທີ່ມຽນມາໄດ້ດໍາເນີນ ການມາຫວ່າງໄວໆຜ່ານມານີ້ ທີ່ຮວມທັງການຕັດສິນໃຈຂອງຄະນະລັດຖະບານພົນ ລະເຮືອນຊຸດໃໝ່ ເພື່ອປ່ອຍໂຕພວກນັກໂທດການເມືອງແລະເລີ້ມທໍາການປະຕິຮູບ ລະບົບການເມືອງທີ່ເຄີຍປິດລັບມາຂອງເຂົາເຈົ້ານັ້ນ ທ່ານພັນກິມູນ ໄດ້ປະກາດໃຫ້ການສະໜັບສະໜຸນດັ່ງກ່າວຕໍ່ມຽນມາ ຫລັງຈາກທໍາ ການພົບປະກັບປະທານາທິບໍດີ Thein Sein ແຫ່ງມຽນມາ ຊຶ່ງໃນລະຫວ່າງການ ພົບປະກັນນັ້ນ ທ່ານໄດ້ຮຽກຮ້ອງໃຫ້ຜູ້ນໍາມຽນມາເລັ່ງລັດການປະຕິຮູບດ້ານການ ເມືອງ ແລະສ້າງຄວາມປອງດອງຊາດໃຫ້ໄວຂຶ້ນ ການຄັດເລືອກເອົາມຽນມາເປັນຫົວໜ້າຂອງອົງການປະຈໍາພາກພື້ນທີ່ສົ່ງເສີມສັນຕິ ພາບແລະສິດທິມະນຸດ ໄດ້ເປັນເລື້ອງທີ່ໂຕ້ແຍ່ງກັນຢ່າງໃຫຍ່ ເຖິງແມ່ນໄດ້ມີຄວາມ ຄືບໜ້າໃນຫວ່າງບໍ່ເທົ່າໃດເດືອນຜ່ານມານີ້ກໍຕາມ ແຕ່ພວກກຸ່ມສົ່ງເສີມສິດທິມະນຸດ ແລະພວກປະເທດຕາເວັນຕົກ ຮວມທັງສະຫະລັດນໍາ ກ່າວວ່າການປະຕິຮູບຈະຕ້ອງ ມີຂຶ້ນຕື່ມອີກ ເລຂາທິການໃຫຍ່ສະຫະປະຊາຊາດກ່າວເຊ່ນກັນວ່າ ທ່ານວາງແຜນຈະໄປຢ້ຽມຢາມ ມຽນມາອີກເພື່ອເບິ່ງໃຫ້ເຫັນດ້ວຍຕົນເອງຄວາມຄືບໜ້າໄປສູ່ລະບອບປະຊາທິປະໄຕ ຢູ່ທີ່ນັ້ນ ປະທານາທິບໍດີສະຫະລັດ ທ່ານບາຣັກ ໂອບາມາ ປະກາດໃນວັນສຸກຜ່ານ ມານີ້ວ່າ ທ່ານຈະສົ່ງທ່ານນາງຮີນລາຣີ ຄລິນຕັນ ລັດຖະມົນຕີຕ່າງປະເທດສະຫະລັດ ໄປຍັງມຽນມາໃນຕົ້ນເດືອນທັນວານີ້ ເພື່ອປະກອບພາລະກິດແບບດຽວກັນ